3η ΕΝΟΤΗΤΑ (Α, Γ, Δ, Ε)

Το κόστος του ρατσισμού

Ουσιαστικό δικαίωμα και καθήκον είναι ο σεβασμός του ανθρώπου. Αυτό επιβάλλει, πριν απ’ όλα, να μην εκφέρουμε κρίσεις για τον άλλον, κρίσεις που να μη βασίζονται στην άμεση γνώση του προσώπου. Πόσοι ωστόσο από μας δε διστάζουν να προσδώσουν ένα χαρακτηρισμό στη μια ή στην άλλη ανθρώπινη ομάδα; [...]

Είναι πρόδηλο ότι η πηγή του ρατσισμού μπορεί να είναι η άγνοια των πραγματικών χαρακτηριστικών των ατόμων που συνθέτουν μια ανθρώπινη ομάδα. Μπορεί, όμως, να οφείλεται και σε άλλη άγνοια: το ότι δεν ξέρουμε πόσο κοστίζει να είναι κανείς οπαδός των φυλετικών διακρίσεων. Γιατί, αν ο ρατσιστής ήξερε πόσο βλαβερή είναι η στάση του για τον ίδιο τον εαυτό του, θα μετρίαζε ίσως πιο εύκολα αυτήν την αδικαιολόγητη διάκριση που κάνει στους ανθρώπους.

Ας απαριθμήσουμε μερικές από τις ζημιές που παθαίνει ο ρατσιστής είτε πρόκειται για άτομο είτε για ομάδα.

Ένα έθνος, που τηρεί στάση φυλετική απέναντι σε ένα σημαντικό τμήμα του πληθυσμού, χάνει ένα μεγάλο μέρος της παραγωγικότητάς του γιατί δεν χρησιμοποιεί όπως πρέπει όλο το διαθέσιμο εργατικό δυναμικό και δεν διαθέτει όπως πρέπει την παραγωγή του. Κάτι τέτοιο ισχύει λόγου χάρη στις Η.Π.Α. Ο Νέγρος των Πολιτειών του Νότου των Η.Π.Α. είναι ένας φτωχός εργάτης και ένας φτωχός καταναλωτής. Κι αυτό, απλούστατα, είναι αποτέλεσμα της ρατσιστικής πολιτικής. Οι στατιστικές μελέτες δείχνουν καθαρά ότι η παραγωγικότητα κατ’ άτομο είναι πιο χαμηλή στηνπεριοχή αυτή των Η.Π.Α. [...]

Είδαμε, επίσης, ότι μια ρατσιστική πολιτική απέναντι σε μια μειοψηφία ήταν πολλές φορές έργο μιας κυβέρνησης χωρίς ενδοιασμούς που γύρευε να επιβληθεί εφαρμόζοντας την αρχή του «διαίρει και βασίλευε». Είναι αυτονόητο, εξάλλου, ότι ο ρατσισμός χρησιμοποιείται για να αποσπαστεί η προσοχή του έθνους από τα πραγματικά προβλήματά του και ότι, αργά ή γρήγορα, θα τα πληρώσει ο λαός που δέχτηκε να επιβληθεί πάνω του ένα καθεστώς φυλετικών διακρίσεων, που απορροφά χρόνο και ενέργεια σε πράγματα μη ουσιαστικά για την ανάπτυξη της χώρας.

Στον τομέα της ατομικής ψυχολογίας αποδείχτηκε ότι το καθεστώς των φυλετικών διακρίσεων συνοδεύεται γενικά από μία στενότητα πνεύματος, από μία άρνηση των ανθρώπινων σχέσεων, από έναν υπέρμετρο φόβο της ομάδας που καταπιέζεται: κατά το Μεσαίωνα πίστευαν στην Ευρώπη ότι οι Εβραίοι έτρωγαν τα παιδιά. Όσο για τους ναζί, ήταν σίγουροι πως οι ίδιοι αυτοί Εβραίοι έπαιρναν μέρος σε μία διεθνή συνωμοσία για τον εξανδραποδισμό της Γερμανίας. Ο ρατσισμός πληρώνεται επίσης σε αδικαιολόγητο φόβο.

Σε μία χώρα όπου κυριαρχεί ο ρατσισμός πρέπει να περιμένουμε ότι είναι δυνατό να ληφθούν μέτρα διάκρισης πάρα πολύ αυστηρά, που μπορούν να στραφούν εναντίον όποιου και να ’ναι. Οι Ηνωμένες Πολιτείες (πάλι αυτές!) καλλιέργησαν πριν από λίγο καιρό έναν αντικομμουνιστικό «ρατσισμό» και πήραν μέτρα υπερβολικά σκληρά εναντίον εκείνων για τους οποίους υπήρχε απλή υπόνοια ότι συμπαθούσαν τις ανατολικές χώρες.

Ύστερα υπάρχει και το σημαντικό γεγονός ότι ο ρατσισμός οδηγεί πάντα στην έκδοση ενός νόμου για τους μεν κι ενός νόμου για τους δε: αυτό ανοίγει τη θύρα στη νομιμοποίηση της ανισότητας, της αδικίας, ακόμη και της βίας. Δεν έγινε προσπάθεια (με επιτυχία πολλές φορές) να απαλλαγούν από τα δικαστήρια των ΗΠΑλευκοί που είχαν δολοφονήσει Μαύρους;

Πρέπει να θυμίσουμε, τέλος, τι χάνει ο καθένας μας με το να αρνιέται τις πνευματικές ανταλλαγές με ομάδες που η στάση μας απέναντί τους κυριαρχείται από ρατσιστικές αντιλήψεις; Μπορούμε να ξεχάσουμε αυτά που είναι δυνατό να μας προσφέρει με τη συμπληρωματική του μορφή σκέψης εκείνος που διαφέρει από μας;

Σ. Σάρον, «Είμαστε όλοι ρατσιστές»,

Δεκατρία προβλήματα για το σύγχρονο άνθρωπο,

εκδ. Νιάρχος

**ΑΣΚΗΣΕΙΣ**

**1 α.** Πού οφείλεται, σύμφωνα με το απόσπασμα, η δημιουργία ρατσιστικών αντιλήψεων;

**β.** Να αναφέρετε συνοπτικά τις συνέπειες του ρατσισμού για τα άτομα και τις ομάδες που αναλύονται στο απόσπασμα.

**(6 μονάδες)**

**2 α.** Να εντοπίσετε στο απόσπασμα **2 ερωτηματικές προτάσεις** και να αναλύσετε την εκφραστική **λειτουργία** τους.

**β.** Να δημιουργήσετε μία πρόταση ή περίοδο με τη φράση: ***φυλετικές διακρίσεις***.

**(4 μονάδες)**

**ΠΑΡΑΓΩΓΗ ΛΟΓΟΥ**

Σ’ ένα **άρθρο** στη **σχολική σας εφημερίδα** να αναφερθείτε στο φαινόμενο της ξενοφοβίας που αναπτύσσεται σε διάφορες χώρες της Ευρώπης και ειδικότερα στη χώρα μας τα τελευταία χρόνια εξετάζοντας τα **αίτια** που το προκαλούν και τους **τρόπους** με τους οποίους μπορεί να αντιμετωπιστεί. (250-300 λέξεις)

**(10 μονάδες)**